KLASA: P-447/22

URBROJ: 711-02-01/06-2024-5

Zagreb, 18. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznika Ante Šošića, OIB:** **……………..**, **zamjenika župana Splitsko-dalmatinske županije,** pokrenutom po službenoj dužnosti, na 62. sjednici održanoj 18. listopada 2024. godine, donosi sljedeću

**ODLUKU**

1. **Obveznik Ante Šošić,** **zamjenik župana Splitsko-dalmatinske županije,** **nepodnošenjem godišnje imovinske kartice za 2021. godinu u zakonskom roku do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Ante Šošić, zamjenik župana Splitsko-dalmatinske županije, nije podnio imovinsku karticu povodom godišnje obveze podnošenja za 2021. godinu, u zakonskom roku do 31. siječnja 2022. godine.

Obzirom je imenovani obnašao dužnost zamjenika župana Splitsko-dalmatinske županije u mandatima od 2013.- 2017. godine, potom od 2017.-2021. godine te ponovno u mandatu koji je započeo 04. lipnja 2021. godine, ima status obveznika sukladno članku 3. stavku 1. točki 34. ZSSI-a te je dužan postupati po odredbama navedenog zakona.

Uvidom u Registar obveznika Povjerenstvo je utvrdilo da obveznik nije podnio imovinsku karticu povodom godišnje obveze podnošenja za 2021. godinu, u zakonskom roku do 31. siječnja 2022. godine.

Slijedom navedenog, Povjerenstvo je dana 25. travnja 2023. godine, utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti Broj: 711-I-828-P-447-22/23-02/24 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik je citiranu obavijest zaprimio dana 18. srpnja 2024. godine te se na istu očitovao podneskom zaprimljenim u Povjerenstvu dana 23. kolovoza 2024. godine. U navedenom podnesku imenovani navodi kako imovinsku karticu za 2021. godinu nije podnio jer nije bio upoznat s obvezom podnošenja godišnje imovinske kartice, budući da je u ranijim mandatima postojala samo obveza podnošenja imovinske kartice na početku i na kraju mandata te ukoliko u tijeku mandata nastupe značajne promjene u imovini ili obvezama dužnosnika. Također je naveo da je naknadnom spoznajom o promjeni roka za podnošenje kao i podnošenjem uredne imovinske kartice za 2022. godinu i to 30. siječnja 2023. smatrao da je time podnio također i karticu za 2021. godinu, jer je u predmetnoj kartici navedena i imovina koju je posjedovao i ranije pa je time konzumirano i stanje imovine sporne godine. Zaključno je naveo da je uzrok njegovom propustu isključivo nepoznavanje odredbe o obvezi podnošenja godišnje imovinske kartice.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Ante Šošić nije podnio imovinsku karticu povodom godišnje obveze podnošenja za 2021. godinu u zakonskom roku do 31. siječnja 2022. godine, imenovani je počinio povredu odredbe članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu za 2021. godinu te imenovanog poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije Povjerenstvo je prije svega u obzir uzelo činjenicu da je obveznik tijekom dosadašnjeg obnašanja dužnosti uredno podnosio imovinske kartice i to 18. srpnja 2017. imovinsku karticu povodom ponovnog imenovanja na istu dužnost, 06. veljače 2020. povodom promjene, 05. srpnja 2021. povodom ponovnog imenovanja na istu dužnost te 30. siječnja 2023. godine povodom godišnje obveze podnošenja za 2022 godinu. Također, Povjerenstvo je uzelo u obzir i činjenicu da je obveza podnošenja godišnjih imovinskih kartica uvedena tek stupanjem na snagu novog Zakona o sprječavanju sukoba interesa 25. prosinca 2021. godine te je obvezniku uvažilo opravdanje da za istu nije znao. Nadalje, Povjerenstvo ističe da je obveznik u zakonskom roku podnio imovinske kartice za 2022. i za 2023. godinu, čime su i Povjerenstvo i javnost stekli uvid u zadnje imovinsko stanje obveznika. Zaključno, Povjerenstvo kao olakotnu okolnost obvezniku uzima u obzir i činjenicu da protiv imenovanog do sada pred Povjerenstvom nisu donesene odluke kojima bi bila utvrđena povreda vezana uz propust podnošenja imovinskih kartica te drugih povreda ZSSI-a. Slijedom svega navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ante Šošić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana